2 van Eskom, egpaar vas ná bedrogArgieffoto. Die Valke se eenheid vir ernstige kommersiële misdaad het Maandag vier verdagtes vir bedrog, diefstal en geldwassery ter waarde van R9,8 miljoen in hegtenis geneem. Dingizulu Mthethwa (71) en sy vrou, Boniswa Mthethwa (54), het glo met die twee Eskom-beamptes Mwabisa Ngxoba (35) en Thabisile Cinderella Moropane (37) saamgesweer nadat die Mthethwas in 2013 ŉ instandhoudingskontrak vir die Mpumalanga-omgewing by Eskom gekry het. Kapt. Lucy Sekgotodi, woordvoerder van die Valke, het gesê tydens die kontraktydperk het die egpaar se magtigingsertifikaat verval, wat beteken dat hulle nie verder dienste mag gelewer het nie. Die kontrak sou na verwagting beëindig word. “In stede daarvan het die twee Eskom-beamptes glo met die egpaar saamgesweer en bedrieglike fakture ingedien ten spyte van die feit dat hulle nie meer operasioneel was nie. Eskom het ŉ verlies van R2,9 miljoen gely terwyl die twee beamptes glo beloon is vir hul ‘pogings’ deur middel van kontantbetalings in hul onderskeie rekeninge,” het Sekgotodi gesê. Die vier verdagtes het Maandag in die Nelspruit-landdroshof verskyn en is op borgtog van R5 000 elk vrygelaat. Die saak is tot 29 Maart uitgestel vir verdere ondersoek.